

VLADA REPUBLIKE HRVATSKE

Zagreb, 12. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo poljoprivrede, šumarstva i ribarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjenama Odluke o davanju suglasnosti Ministarstvu poljoprivrede za preuzimanju obveza na teret sredstava državnog proračuna Republike Hrvatske u 2024. i 2025. godini, za provođenje ugovora za uslugu izrade II. nacionalne inventure šumskih resursa Republike Hrvatske  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

Na temelju članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 16. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_2024. donijela

**O D L U K U**

**o izmjenama** **Odluke o** **davanju suglasnosti Ministarstvu poljoprivrede za preuzimanje obveza na teret sredstava državnog proračuna Republike Hrvatske u 2024. i 2025. godini, za provođenje ugovora za uslugu** **izrade II. nacionalne inventure šumskih resursa Republike Hrvatske**

**I.**

U Odluci o davanju suglasnosti Ministarstvu poljoprivrede za preuzimanje obveza na teret sredstava državnog proračuna Republike Hrvatske u 2024. i 2025. godini, za provođenje ugovora za uslugu izrade II. nacionalne inventure šumskih resursa Republike Hrvatske, KLASA: 022-03/23-04/209, URBROJ: 50301-05/31-23-3, od 7. rujna 2023., naziv Odluke mijenja se i glasi: „Odluka o davanju suglasnosti Ministarstvu poljoprivrede, šumarstva i ribarstva za preuzimanje obveza na teret sredstava državnog proračuna Republike Hrvatske u 2024. i 2025. godini za provođenje Ugovora za uslugu izrade II. nacionalne inventure šumskih resursa Republike Hrvatske“.

**II.**

U točki I. riječi: “Ministarstvu poljoprivrede“ zamjenjuju se riječima: “Ministarstvu poljoprivrede, šumarstva i ribarstva“, a broj: “201.977,00“ zamjenjuje se brojem: “822.921,87“.

**III.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_\_\_\_\_2024.

PREDSJEDNIK

mr. sc. Andrej Plenković

**OBRAZLOŽENJE**

Na temelju Zakona o javnoj nabavi („Narodne novine“, br. 120/16 i 114/22), Ministarstvo poljoprivrede provelo je otvoreni postupak javne nabave velike vrijednosti za uslugu izrade II. nacionalne inventure šumskih resursa Republike Hrvatske. Odlukom o odabiru ekonomski najpovoljnije ponude (KLASA: 406-01/22-01/1868; URBROJ: 525-05/159-23-5) od 26. siječnja 2023. odabrana je ponuda "ŠUME" obrta za savjetovanje u šumarstvu, usluge i trgovinu.

Vlada Republike Hrvatske je 7. rujna 2023. donijela Odluku o davanju suglasnosti Ministarstvu poljoprivrede za preuzimanje obveza na teret sredstava državnog proračuna Republike Hrvatske u 2024. i 2025. godini, za provođenje ugovora za uslugu izrade II. nacionalne inventure šumskih resursa Republike Hrvatske (u daljnjem tekstu: Odluka) u ukupnom iznosu od 1.041.061,24 eura, dok je dio sredstava u iznosu od 1.260.408,00 eura bio osiguran u Državnom proračunu Republike Hrvatske za 2023. unutar financijskog plana Ministarstva poljoprivrede na aktivnosti T865022 Nacionalna inventura šumskih resursa Republike Hrvatske.

Ministarstvo poljoprivrede i "ŠUME" obrt za savjetovanje u šumarstvu, usluge i trgovinu sklopili su 21. rujna 2023. Ugovor za uslugu izrade II. nacionalne inventure šumskih resursa Republike Hrvatske Ev.br. 20/2022/VV (KLASA: 406-01/23-01/1504; URBROJ: 525-05/159-23-1; - u daljnjem tekstu: Ugovor) na razdoblje do 31. prosinca 2024. Ukupna vrijednost Ugovora iznosi 1.841.175,39 eura bez PDV-a, odnosno 2.301.469,24 eura s PDV-om, a plaćanje je predviđeno u 2023., 2024. i 2025.

S obzirom na to da je Ugovor u primjeni od 21. rujna 2023. izvršen je samo manji dio radova planiranih u 2023. odnosno od osiguranih 1.260.408,00 eura u 2023. utrošeno je 293.815,37 eura, a razlika sredstava u iznosu od 966.592,63 eura je vraćena u Državni proračun Republike Hrvatske. Također je, zbog vremenskog pomaka planiranog početka radova sa siječnja 2023. na rujan 2023., potrebno sklopiti dodatak Ugovoru kojim se produžuje njegovo važenje do 31. srpnja 2025. radi osiguranja potrebnog vremena (okvirno 24 mjeseca) za izvršenje ugovorene usluge.

Slijedom navedenoga, iznos obaveze od 839.084,24 eura koji u skladu s Odlukom dospijeva na plaćanje u 2024. povećan je za dio neutrošenih sredstava iz 2023. i to za iznos od 345.647,76 eura pa ukupni uvećani iznos obaveze u 2024. iznosi 1.184.732,00 eura, a sredstva za plaćanje osigurana su u Državnom proračunu Republike Hrvatske za 2024. unutar financijskog plana Ministarstva poljoprivrede, šumarstva i ribarstva T865022 Nacionalna inventura šumskih resursa Republike Hrvatske.

Dakle, zbog produženja razdoblja za izvršenje usluge izrade II nacionalne inventure šumskih resursa Republike Hrvatske u 2025., potrebno je omogućiti povećanje obveze od 201.977,00 eura preuzete na teret sredstava Državnog proračuna u 2025. i to za dio neutrošenih sredstava iz 2023. u vrijednosti od 620.944,87 eura. S obzirom na to da Odlukom odobrena sredstva za plaćanje po Ugovoru u iznosu od 201.977,00 eura u 2025. zajedno s traženim sredstvima u iznosu od 620.944,87 eura čine iznos potreban za ukupna plaćanja po Ugovoru u 2025. te da ova izmjena ne utječe na ukupnu vrijednost Ugovora, Ministarstvo poljoprivrede, šumarstva i ribarstva traži izmjenu Odluke u dijelu koji se odnosi na preuzimanje obveze na teret sredstava Državnog proračuna u iznosu od 822.921,87 eura u 2025.

Sredstva potrebna za provedbu Odluke u 2025. osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu. Iznos potreban za 2024. u visini od 1.184.732,00 eura osiguran je u Financijskom planu Ministarstva poljoprivrede, šumarstva i ribarstva za 2024. Za provedbu Ugovora u 2025. potreban je iznos u visini od 822.921,87 eura, a u projekciji Financijskog plana planiran je iznos od 821.775,00 eura. Preostala nedostatna sredstva za provedbu Ugovora u 2025. u visini od 1.146,87 eura osigurat će se u 2025. u okviru usvojene projekcije Ministarstva poljoprivrede, šumarstva i ribarstva za 2025.

U skladu s člankom 48. stavkom 2. Zakona o proračunu („Narodne novine“, broj l44/2l), a u vezi s člankom 23. stavkom 16. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23), Ministarstvo financija dostavilo je prethodnu suglasnost na Prijedlog odluke o izmjenama Odluke.

U skladu s člankom 3. Zakona o ustrojstvu i djelokrugu tijela državne uprave („Narodne novine“, br. 85/20, 21/23 i 57/24), naziv Ministarstva poljoprivrede izmijenjen je i glasi Ministarstvo poljoprivrede, šumarstva i ribarstva.

Slijedom navedenog, daje se suglasnost Ministarstvu poljoprivrede, šumarstva i ribarstva za preuzimanje obveza na teret sredstava Državnog proračuna Republike Hrvatske u 2025. u iznosu od 822.921,87 eura za provedbu Ugovora za uslugu izrade II. nacionalne inventure šumskih resursa Republike Hrvatske Ev. br. 20/2022/VV.